KIRJALLINEN KYSYMYS E-2889/02

esittäjä(t): Adriana Poli Bortone (UEN) komissiolle

(14. lokakuuta 2002)

Aihe: Yhteisön avun koordinointi

a) Euroopan unionin perustavoitteena on varmistaa voimavarojen optimaalinen käyttö tehokkaiden tulosten saavuttamiseksi kulloinkin kyseessä olevilla alueilla.

b) Tämän tavoitteen saavuttamiseksi Euroopan unioni tarvitsee kansallista hallintojärjestelmää.

c) Toisinaan käy kuitenkin niin, että useampi pääosasto hallinnoi samaa ohjelmaa (sekä jäsenvaltioissa että yhteisön ulkopuolisissa maissa) tai että kahdella ohjelmalla (esimerkiksi CARDS-ohjelmalla ja Interreg III -ohjelmalla) on sama tavoite (esimerkiksi tekniseen apuun liittyvissä asioissa).

Katsooko komissio,

1. että sen organisaation sisällä on tarpeen tarkistaa eri pääosastojen vastuualueita toimien koordinoinnin parantamiseksi?

2. että sen olisi myös tarpeen varmistaa, että ohjelmien tavoitteet käyvät yksiin käytettävissä olevien varojen kanssa?

Michel Barnier'n komission puolesta antama vastaus

(26. marraskuuta 2002)

Yhteisön toiminnan koordinoinnin tehostaminen on eräs komission työskentelymenetelmien ja tehokkuuden parantamiseksi toteuttavien toimien pysyvistä tavoitteista.

Rakennerahastoista tuettujen ohjelmien hallinnointiin liittyvien toimien koordinoinnista vastaavat komission ja kansallisten, alueellisten ja paikallisten viranomaisten ohella myös toimien suunnitteluun ja toteuttamiseen osallistuvat komission eri asiantuntijapalveluyksiköt. Yleensä rakennerahastoista tuetut hankkeet koskevat useiden alojen (esimerkiksi pk-yritystoiminta, maatalous, koulutus ja ympäristö) toimia, jotka kuuluvat eri pääosastojen vastuualueisiin. Toimien yhtenäisyys ja koordinointi varmistetaan ohjelmien suunnitteluvaiheessa määrittelemällä yhteiset painopistealueet ja yleistavoitteet jäsenvaltioiden esittämien ehdotusten perusteella. Nämä näkökohdat otetaan huomioon myös ohjelmien seurannassa siten, että ohjelmien täytäntöönpanoon osallistuvien komission yksiköiden toimia koordinoidaan sisäisesti. Aluepolitiikan pääosasto (PO) valvoo rakennetoimien osalta yleisesti kaikkia rahastoja koskevien toimien koordinointia.

Kolmansia maita koskeviin alueiden välisiin yhteistyöohjelmiin liittyvät toimet yhteisön raja-alueilla toteutetaan yhdessä vastaavanlaisten, ulkoisista rahoitusvälineistä (esimerkiksi Cards, Phare ja Tacis) rahoitettujen toimien kanssa Interreg-yhteisöaloiteohjelman yhteydessä. Koordinoinnin varmistamiseksi eri ohjelmien hallinto- ja seurantakomiteat aikovat järjestää yhteisiä esittelytilaisuuksia asianomaisilla yhteisön ja kolmansien maiden alueilla. Interreg-hankkeet valitaan yhdessä. Lisäksi toteutetaan yhteisiä tiedotuksen ja teknisen avun hankkeita.

Myös komission toimien sisäistä koordinointia on tehostettu. Toimivaltaiset pääosastot (aluepolitiikan ja ulkosuhteiden PO:t ja yhteistyötoimisto EuropeAid) tekevät vastuualueillaan tiivistä yhteistyötä, ja komission yksiköt määrittelevät Interreg- ja Cards-ohjelmien kehykset ottamalla huomioon Interreg- ja Phare CBC -ohjelmien sekä Interreg- ja Tacis-ohjelmien toimien koordinoinnissa saavutetut tulokset.

Rakennerahastoihin liittyvien toimien ja rahastojen vastuualueiden määritelmien tarkistus kuuluu komission perustehtäviin.

Tarkasteltaessa ohjelmien varojen ja tavoitteiden keskinäistä suhdetta, on todettava, että rakennerahastojen toimia koskevissa asetuksissa säädetään kaikkia ohjelmia koskevista määrällisistä tavoitteista ja indikaattoreista, joita tarkistetaan ohjelmakauden aikana toteutettavien alustavien arviointien sekä välivaiheessa ja jälkikäteen suoritettavien arviointien perusteella